

**Stillingsopslag: Redaktør af fagbladet Billedkunstneren**

Kan du tilrettelægge, redigere og skrive et fagblad, der rammer præcist ned i de politiske og faglige emner, som professionelle billedkunstnere er optagede af?
Og kan du gøre det, så kulturpolitikere og beslutningstagere i kunstlivet også læser med?
Så er du måske ny bladredaktør i Billedkunstnernes Forbund.

Der er tale om en deltidsansættelse på 15 timer om ugen af foreløbig 1 års varighed.
**Ansøgningsfrist: 14. februar**. Tiltrædelse: 1. marts eller snarest muligt derefter.

**Stillingens indhold:**

* Du får ansvar for 4 årlige udgivelser af fagbladet Billedkunstneren
* Du står for planlægning, tilrettelæggelse og produktion/indhentning af journalistisk og visuelt indhold til bladet
* Du samarbejder tæt med bladets faste grafiker i produktionsfasen: Leverer dummy, læser korrektur og har det overordnede ansvar for hele produktionen, fra idé til trykt magasin
* Du samarbejder tæt med BKF’s formand og med forbundets sekretariat, således at bladet formidler alle de gode historier om forbundets aktuelle politik og samtidig holder medlemmerne orienterede om f.eks. forbundets medlemsservice, kurser og faglige arrangementer
* Du udvikler bladets øvrige indhold i samarbejde med et redaktionsudvalg bestående af kunstnere fra BKF’s bestyrelse
* Du deltager i ca. 6 årlige bestyrelsesmøder, samt i forbundets generalforsamling
* Du står for udarbejdelse af årsrapport og løser mindre kommunikationsopgaver på web om BKF’s organisatoriske arbejde sammen med forbundets deltidsansatte kommunikationsmedarbejder

**Som redaktør kan du:**

* Spotte alle de gode journalistiske historier på billedkunstområdet. Både dem, der handler om kunstneres arbejdsvilkår og dem, der handler om billedkunstens betydning i samfundet
* Styre alle led i processen omkring en bladudgivelse. Fra idéudvikling over produktion af journalistisk indhold og indhentning af billedmateriale, til samarbejde med grafiker om at skabe et smukt og læseværdigt trykt magasin
* Producere skarpt og vedkommende indhold til BKF’s digitale medier om forbundets organisatoriske arbejde

**Som person er du god til at:**

* Lytte og forstå de problemstillinger, der optager kunstnere
* Skabe overblik og organisere dit eget arbejde
* Skabe kvalitet i kommunikationen, fra den stort anlagte tema-artikel til den mindste notits
* Samarbejde med respekt og lydhørhed for andres faglighed
* Tage stort selvstændigt ansvar og gå solo når det behøves

**Om dig:**
Du har en baggrund som uddannet journalist eller kommunikatør i kunstlivet. Viden om og erfaring med at kommunikere om kulturpolitik og/eller billedkunst er meriterende. Erfaring med journalistisk magasinproduktion er meriterende.

**Du får:**
En spændende deltidsansættelse med dedikerede kolleger, der arbejder for at skabe mere politisk bevågenhed og synlighed for billedkunsten og billedkunstnerne.
Samtidig får du mulighed for at sætte dit eget præg på et profileret fagblad, der i over 40 år har været kunstnernes stemme i offentligheden.
Redaktørstillingen er placeret i BKF’s sekretariat i hjertet af København, hvor tre deltidsansatte arbejder til dagligt.

**Yderligere info:**
Ansøgning og CV stiles til:
Sekretariatsleder Klaus Pedersen, Billedkunstnernes Forbund (BKF), bkf@bkf.dk
Skriv: Projektstilling som bladredaktør i emnefeltet

Spørgsmål til stillingen kan rettes til BKF’s sekretariatsleder Klaus Pedersen:
kp@bkf.dk / tlf. 33 12 81 72

**Ansøgningsfrist: 14. februar. Tiltrædelse: 1. marts eller snarest muligt derefter.**
Ansættelsessamtaler forventes afholdt i uge 8.

 *Billedkunstnernes Forbund (BKF) er Danmarks faglige organisation for professionelle billedkunstnere med ca. 1.400 medlemmer. Forbundets hovedformål er at varetage billedkunstnernes faglige, økonomiske, sociale og juridiske interesser og at fremme en så bred anvendelse af billedkunstneres arbejde som muligt.
Læs mere på:* [*www.bkf.dk*](http://www.bkf.dk)